Ионик капители –

Ионик капители – ионик ордеринин түркүгүнүн же анын модификацияланган капители. Тигинен 3 негизги жана сөзсүз болуучу бөлүктөргө бөлүнөт: жогору жагында – профилинде така формасындагы, үстү жагында алкагы бар ичке абака; төмөн жагында – көбүнчө ионик менен жасалгаланган эхин; экөөнүн ортосунда И. к-не мүнөздүү – эхинди капталынан чыңдап туруучу жана ар бир фасаддык жакта эки волюталык оролуштан турган балюстрадалар жаздыкчасы орун алган. Кээде бул үч бөлүккө фусттан астрагал менен бөлүнгөн моюнча кошумчаланат, мисалы, Эрехтейон храмынын ионик түркүктөрү (биздин заманга чейин 421–406-ж., Афина), анда моюнча антелий менен жасалгаланган. Катардагы И. к-нин каптал жактарында балюстрадалары жана бет маңдайында ачык эхиндери болот. Диагоналдык деп аталган И. к-нин (ал Винченцо Скамоцци тарабынан XVII кылымдын башында жакшыртылган) волюталары «жаздыкчанын» узартылган бурчтарынан түзүлгөн жана капителдин негизги жактарына 45 градус бурч менен жайгашкан жана 4 фасадда тең эхинди ачып көрсөтүп турат. Антик доорунан кийин И. к-нин фасады көбүнчө гирляндалардын сүрөтү менен кооздолгон. Алар эки жагынан «волюталардын көздөрүнө» байланып, ортосунда асылып, бош учтары капталдарында салаңдап турат.

 Колдонулган адабияттар 
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004

Категория:Кыргыз сүрөт исскуствосу